בס"ד

**משימה לכיתה י"ב – יש ללמוד היטב את היחידה על כל פרטיה שנה טובה כתיבה וחתימה טובה.**

הברית

**ביחידה זו נלמד על הברית שנכרתת בין ישראל לאלוקיו לפני הכניסה לארץ. נעסוק בפרשה ראשונה ושניה של 'שמע ישראל' וכן בפרשת התשובה בפרק ל**.

|  |
| --- |
| **פתיחה** |
| יחידה זו עוסקת בביטוייה המיוחדים של עבודת ה' בחומש דברים.  חומש דברים הוא נאומו של משה רבנו לדור נוחלי הארץ.  הכניסה לארץ  יוצרת מציאות חדשה של עבודת ה':   * לא עוד ריכוז סביב משכן חי ופועל - מעתה עתיד העם להיות מפוזר ומרוחק, ומבחינות מסוימות אתגר החיבור את הקודש הופך להיות אחריותו של הפרט: על כל יהודי ויהודי, גם אם הוא חי בנחלה מרוחקת, מוטלת החובה לקיים ולשמר את נקודת החיבור אל הקב"ה, הן ברגש והן במעשה. מאידך, נדרשת ממנו הבנה עמוקה כי הברית נכרתה עם הכלל, עם הלאום, והוא כפרט מחויב לה מעצם היותו חלק  מהכלל הישראלי. * עם המעבר לארץ ישראל, לסביבה מיושבת, פיתויי העבודה הזרה מתרבים ומתעצמים (ואכן חומש דברים רצוף באזהרות מעבודה זרה). הבחירה בעבודת ה' על פני העבודה הזרה הופכת למעשה יום-יומי ומקבלת תוקף מיוחד. * נאום הפרידה של משה מתייחס גם למצבי ריחוק ומשבר, העתידים להתרחש, ומבטיח את יכולתו של העם לשוב אל הקב"ה ולהיגאל. [מול הבחירה החופשית, ובמידה מסוימת בניגוד לה, עומדת שירת 'האזינו', שירה היסטוריוסופית המתארת תהליך הכרחי של גלות ולבסוף גאולה, ומדגישה את המחויבות של הקב"ה לגאולת ישראל גם ללא קשר לתהליך של תשובה].      במהלך לימוד היחידה נשתדל להתבונן על הפסוקים בהקשרם, ומתוך כך לברר את משמעותם הייחודית בחומש דברים, וגם להבין את משמעותם לדורות.    הפרקים הנלמדים ביחידה:   * פרשת שמע (פרק ו, ד-ט) ובזיקה לה - פרשת והיה אם שמוע (פרק יא, יג-כא) * אתם ניצבים (פרק כט, ט-כ) * תשובה וגאולה, ובחרת בחיים (פרק ל כולו) * חידוש הברית לאורך הדורות - מצוות הקהל (פרק לא, ט-יג)     במהלך הדיון בפרקים יידונו העיקרים והתכנים הבאים:   * עבודת ה' מאהבה ומיראה * עבודת ה' הפרטית והלאומית * בחירה חופשית * שכר ועונש * נצחיות הברית וחידושה מדי שבע שנים |
| **שני מרכיבים מרכזיים בעיון**  יחידת "הברית" מנסה להקיף היבטים מסוימים של עבודת ה' בחומש דברים, ולהתבונן בהם מתוך שתי נקודות מבט: הראשונה - בתוך ההקשר הספציפי של דור נוחלי הארץ והאתגרים המיוחדים העומדים בפני דור זה דווקא, והשנייה - המשמעות הנצחית העומדת מעבר לכל הקשר נקודתי, ומשמעותית לנו ולתלמידינו גם היום, הן ברובד הלאומי והן ברובד האישי. הוראה טובה של יחידה זו צריכה להקיף שתי נקודות מבט אלו.    **מבנה ההוראה**  יחידה זו היא חובה. היחידה תוכננה עבור **5** שיעורים (הן לתלמידי 3 והן לתלמידי 5 יחל):  'שמע', 'והיה אם שמוע'- 2 שיעורים  חטיבות מתוך פרקים כט-ל- 3 שיעורים    **הבהרה**  אין ספק כי תחת הכותרת "הברית" נכון היה להכליל גם חטיבות פסוקים אחרות, כמו: מעמד הר סיני (פרק ד'), ביכורים ווידוי מעשרות (פרק כו), הציווי על הקמת המזבח בהר עיבל (בפרק כז), הציווי על מעמד הברכה והקללה (פרק יא, כו-ל; פרק כז); פרשת הברכה והקללה (פרק כח), וכמובן- שירת האזינו (פרק לב). השיקולים שהביאו לבחירה הנוכחית הם: (א) הרצון לעסוק בעיון בתפילה ופסוקים נוספים שהם 'נכסי צאן ברזל' (ב) הרצון ללמוד חטיבות פרקים שלמות יחסית.    **הוראת שירת האזינו**  בשנה הקרובה הוראת שירת האזינו היא רשות עבור כל התלמידים.  אין צורך להרחיב ולהסביר עד כמה שירה זו מהותית ומשמעותית, "גדולה שירה זו שיש בה עכשיו, ויש בה לשעבר, ויש בה לעתיד לבוא, ויש בה בעולם הזה ויש בה לעולם הבא" (ספרי, האזינו). מפאת מורכבותה, בשלב הזה אין חיוב לכלול אותה בהוראה, אולם לכיתות המתאימות, העיסוק בשירה חשוב מאד, בעיקר סביב הנושאים הסתר פנים (פסוק כ') וחילול ה' (פסוק כז).  לעיון בפירושי רש"י לשירת האזינו ראו ביחידת הבחירה לכיתות י"א - [פרשנות רש"י-רמב"ן.](http://lilmod.cet.ac.il/ShowItem.aspx?ItemID=2d2724e9-ffd3-4704-b58f-409b38fedd68&lang=HEB) |

|  |
| --- |
| **פרשת "שמע"** |
| ד שְׁמַע יִשְׂרָאֵל ה' אֱלֹהֵינוּ ה' אֶחָד:  ה וְאָהַבְתָּ אֵת ה' אֱלֹהֶיךָ בְּכָל לְבָבְךָ וּבְכָל נַפְשְׁךָ וּבְכָל מְאֹדֶךָ:  ו וְהָיוּ הַדְּבָרִים הָאֵלֶּה אֲשֶׁר אָנֹכִי מְצַוְּךָ הַיּוֹם עַל-לְבָבֶךָ:  ז וְשִׁנַּנְתָּם לְבָנֶיךָ וְדִבַּרְתָּ בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ:  ח וּקְשַׁרְתָּם לְאוֹת עַל-יָדֶךָ וְהָיוּ לְטֹטָפֹת בֵּין עֵינֶיךָ:  ט וּכְתַבְתָּם עַל מְזֻזוֹת בֵּיתֶךָ וּבִשְׁעָרֶיךָ: |
| יחידת פסוקים זו היא אחת מהידועות ביותר בתנ"ך, שחז"ל שיבצו אותו בפתח פרשת קריאת שמע בתפילת שחרית ובתפילת ערבית. מה יש בקטע שלפנינו שהפך אותו לחשוב כל-כך בכל הדורות?  ראשית, נתבונן בפשט הפסוקים ונשאל שאלות העולות ממנו (לא לכל השאלות נציע תשובה מאוחר יותר).  ביחידת פסוקים זו ההתבוננות בפשט חשובה במיוחד, משום היותם כ"כ שגורים על פינו.     * מה משמעות הקריאה "ה' אלוקינו ה' אחד"? * כיצד אוהבים את ה'  "בְּכָל לְבָבְךָ וּבְכָל נַפְשְׁךָ וּבְכָל מְאֹדֶךָ"? * מה מטרתה של כל אחת מן הפעולות - המצוות שבפסוקים ו-ט? מה משותף למצוות אלו? * מהו **התהליך** המתואר בפסוקים ה-ט? * בפסוקים אלו, מהו היחס בין רגש לשכל ובין רגש למעשה? |
| **עיון בפרשנים** |
| **שְׁמַע יִשְׂרָאֵל ה' אֱלֹהֵינוּ ה' אֶחָד:**      נבחין כי פסוק זה הוא **פניה של משה אל עם ישראל**, שיכירו בכך ש "ה' אֱלֹהֵינוּ ה' אֶחָד". |
| **רש"י**  **(ד) ה' אלוהינו ה' אחד -**  ה' שהוא אלוהינו **עתה** ולא אלוהי האומות, הוא **עתיד** להיות ה' אחד,  שנאמר 'כי אז אהפוך אל עמים שפה ברורה לקרוא כולם בשם ה' ' (צפניה ג, ט)  ונאמר 'ביום ההוא יהיה ה' אחד ושמו אחד' (זכריה יד, ט) |
| * התלמיד צריך להבין שע"פ פירושו של רש"י דברי התורה מבטאים את תמצית כל תקוותינו בנוגע לעולם האנושי (הנחיה למורה: המילים "ה' אלוקינו ה' אחד" מתייחסות לשני זמנים שונים). * להעמקה: שתי הציטטות שהביא רש"י נצרכות לביסוס פירושו - כיצד?. |
|  |
|  |
| **פסוק ה: וְאָהַבְתָּ אֵת ה' אֱלֹהֶיךָ בְּכָל לְבָבְךָ וּבְכָל נַפְשְׁךָ וּבְכָל מְאֹדֶךָ** |
| **רש"י**  **(ה) ואהבת -**עשה דבריו מאהבה, אינו דומה עושה מאהבה לעושה מיראה.  העושה אצל רבו מיראה כשהוא מטריח עליו מניחו והולך לו:  **בכל לבבך** - בשני יצריך. דבר אחר: בכל לבבך, שלא יהיה לבך חלוק על המקום:  **ובכל נפשך** - אפילו הוא נוטל את נפשך:  **ובכל מאדך** - בכל ממונך יש לך אדם שממונו חביב עליו מגופו לכך נאמר 'ובכל מאדך'.  **דבר אחר: ובכל מאדך -**  בכל מידה ומידה שמודד לך בין במידה טובה בין במידת פורענות.  וכן דוד הוא אומר 'כוס ישועות אשא [ובשם ה' אקרא]' וגו' (תהילים קטז, יג). 'צרה ויגון אמצא [ובשם ה' אקרא]' וגו' (שם, ג-ד)  : |
| * "ואהבת"- החיוב לעבוד את ה' מאהבה. * התלמיד צריך להבין ההבחנה בין עבודת ה' מיראה לעבודת ה' מאהבה ואת יתרונה של עבודת ה' מאהבה * נקודת המוצא בכתוב לפירושי רש"י בהמשך - החזרה בפסוק: "בְּכָל לְבָבְךָ וּבְכָל נַפְשְׁךָ וּבְכָל מְאֹדֶךָ". |
| **פסוקים ו-ט: חינוך הבנים לאהבת ה', הביטוי המעשי לאהבת ה'** |
| ו וְהָיוּ הַדְּבָרִים הָאֵלֶּה אֲשֶׁר אָנֹכִי מְצַוְּךָ הַיּוֹם עַל-לְבָבֶךָ:  ז וְשִׁנַּנְתָּם לְבָנֶיךָ וְדִבַּרְתָּ בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ:  ח וּקְשַׁרְתָּם לְאוֹת עַל-יָדֶךָ וְהָיוּ לְטֹטָפֹת בֵּין עֵינֶיךָ:  ט וּכְתַבְתָּם עַל מְזֻזוֹת בֵּיתֶךָ וּבִשְׁעָרֶיךָ: |
| * אלו מצוות נזכרות בפסוקים אלו? * מה הקשר בין מצוות אלו, לבין מצוות אהבת ה' שקדמה להן?   **הנחיה דידקטית:** על התלמידים לזהות את המצוות השונות בפשט הכתובים. (להעמקה למורה: הרמב"ם במשנה תורה שיבץ את כל המצוות שבקטע הזה בתוך החלק השני של משנה תורה, הנקרא: ספר האהבה). |
| **רש"י**  **(ז)** **ושננתם** - לשון חידוד הוא, שיהיו מחודדים בפיך, שאם ישאלך אדם דבר לא תהא צריך לגמגם בו, אלא אמור לו מיד:  **ודברת בם -**שלא יהא עיקר דיבורך אלא בם. עשם עיקר ואל תעשם טפל.  **(ח) וקשרתם לאות על ידך -**אלו תפילין שבזרוע:  **והיו לטטפת בין עיניך** - אלו תפילין שבראש ועל שם מנין פרשיותיהם נקראו טטפת. טט בכתפי שתים, פת באפריקי שתים: |
| **פרשת "והיה אם שמוע"** |
| **יג וְהָיָה אִם-שָׁמֹעַ תִּשְׁמְעוּ אֶל-מִצְוֹתַי אֲשֶׁר אָנֹכִי מְצַוֶּה אֶתְכֶם הַיּוֹם לְאַהֲבָה אֶת-ה' אֱלֹהֵיכֶם וּלְעָבְדוֹ בְּכָל-לְבַבְכֶם וּבְכָל-נַפְשְׁכֶם:**  **יד וְנָתַתִּי מְטַר-אַרְצְכֶם בְּעִתּוֹ יוֹרֶה וּמַלְקוֹשׁ וְאָסַפְתָּ דְגָנֶךָ וְתִירשְׁךָ וְיִצְהָרֶךָ:**  **טו וְנָתַתִּי עֵשֶׂב בְּשָׂדְךָ לִבְהֶמְתֶּךָ וְאָכַלְתָּ וְשָׂבָעְתָּ:**  **טז הִשָּׁמְרוּ לָכֶם פֶּן-יִפְתֶּה לְבַבְכֶם וְסַרְתֶּם וַעֲבַדְתֶּם אֱלֹהִים אֲחֵרִים וְהִשְׁתַּחֲוִיתֶם לָהֶם:**  **יז וְחָרָה אַף-ה' בָּכֶם וְעָצַר אֶת-הַשָּׁמַיִם וְלֹא-יִהְיֶה מָטָר וְהָאֲדָמָה לֹא תִתֵּן אֶת-יְבוּלָהּ**  **וַאֲבַדְתֶּם מְהֵרָה מֵעַל הָאָרֶץ הַטֹּבָה אֲשֶׁר ה' נֹתֵן לָכֶם:**  **יח וְשַׂמְתֶּם אֶת-דְּבָרַי אֵלֶּה עַל-לְבַבְכֶם וְעַל-נַפְשְׁכֶם וּקְשַׁרְתֶּם אֹתָם לְאוֹת עַל-יֶדְכֶם וְהָיוּ לְטוֹטָפֹת בֵּין עֵינֵיכֶם:**  **יט וְלִמַּדְתֶּם אֹתָם אֶת-בְּנֵיכֶם לְדַבֵּר בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ:**  **כ וּכְתַבְתָּם עַל-מְזוּזוֹת בֵּיתֶךָ וּבִשְׁעָרֶיךָ:**  **כא לְמַעַן יִרְבּוּ יְמֵיכֶם וִימֵי בְנֵיכֶם עַל הָאֲדָמָה אֲשֶׁר נִשְׁבַּע ה' לַאֲבֹתֵיכֶם לָתֵת לָהֶם כִּימֵי הַשָּׁמַיִם עַל-הָאָרֶץ:** |
| **נתבונן בפסוקים מתוך השוואה לפרשת "שמע":**   * **מהם המילים והתכנים המשותפים לשתי הפרשיות?** * **מהו ההבדל הלשוני הבולט בין הפרשיות?** * **אלו עקרונות נוספים נוכל ללמוד מפרשיית "והיה אם שמוע"?** * **מהו המניע לשמירת המצוות בפרשה זו? במה הוא שונה מן המניע בפרשת "שמע"?**     **הנחה דידקטית: כדאי להשוות בין שתי הפרשיות באמצעות טבלה, המתייחסת לקשרים הלשוניים בין שתי היחידות, לשוני המרכזי- לשון יחיד מול לשון רבים, ולתכנים השונים/הנוספים בפרשת 'והיה אם שמוע'.** |
| **עיון במקורות** |
| **משנה, ברכות, פרק ב, משנה ב:**  **אמר רבי יהושוע בן קורחה:**  **למה קדמה "שמע" ל"והיה אם שמוע"?**  **אלא כדי שיקבל עליו עול מלכות שמיים תחילה, ואחר כך יקבל עליו עול מצוות.**      **ירושלמי ברכות פרק ב הלכה יב**  **א"ר חנינא כל מה שכתוב בזה כתוב בזה.  מעתה לא יקרא אלא אחד.**  **אמר ר' עילא: הראשון ליחיד והשני לציבור, והראשון לתלמוד והשני למעשה** |
| **"פרשה ראשונה מוגדרת על ידי חז"ל כ'קבלת עול מלכות שמיים', ופרשה שנייה - כ'קבלת עול מצוות'.**  **קבלת עול מלכות שמיים לא תיתכן אלא מתוך אהבה, קבלת עול מצוות תיתכן אף מתוך יראה. ולכן, רק בפרשה השנייה נזכרים שכר ועונש - ולא בראשונה, כי אהבה אינה צריכה לתגמול ואין היא נרכשת בהתראה של עונשים".**  **(להרחבה ראו: נחמה ליבוביץ', עיונים בספר דברים, עמ' 115)**   * **הנחיה: על התלמיד להכיר את המושגים "עול מלכות שמים", "עול מצוות". ולדעת לחבר את דברי המשנה והירושלמי לפשט הפסוקים: מהם ה"יחיד", וה"ציבור" בפשט הפסוקים? מהם ה"תלמוד" וה"מעשה"?** |
| **לסיכום לימוד "שמע" ו"והיה אם שמוע"- שאלות למחשבה העולות מתוך הלימוד:** |
| * **בפרשת 'שמע' למדנו ציווי על אהבת ה', ציווי זה הוא מחודש וייחודי לחומש דברים (גם הקביעה שהקב"ה אוהב את ישראל מיוחדת לחומש דברים, למשל פרק ז, פסוק ח; שם פסוק יג ועוד).  מה מקומו של ציווי זה בהקשרו - דווקא בדור הנכנסים לארץ, רגע לפני הכניסה?** * **בתוך הפרשה ראינו מעבר מציווי על הרגש לציווי על מעשה. מהו הדגש בפסוקים: האם הרגש עיקר והמעשה הוא רק ביטוי שלו, או שהמעשה הוא עיקר - עיקרו של הרגש היא ביטויו במעשה? האם שתי הפרשיות ('שמע' ו'והיה אם שמוע') נבדלות בהתייחסותן לשאלה זו?** * **מה בין אהבת ה' ליראת ה' (בפשט הפסוקים- יראת העונש, במחשבת הדורות יראת החטא היא דרגה ראשונית של יראה, ומעליה יראת חטא ויראת הרוממות)? מי מהן חשובה יותר, מדוע יש צורך בשתיהן?** |
| **ברית עולם - פרק כ"ט פסוקים ט' - כ'** |
| **לפני הכניסה לארץ כורת משה ברית בין העם והקב"ה הנקראת 'ברית ערבות מואב'.**  **בהוראת הפרק נתמקד בפסוקים ט-כ, המגדירים את  גבולות הברית ואת הכלולים בה:**  **גם הדורות הבאים, שיבואו אחרי דור נוחלי הארץ ושבעצם לא היו עדים לניסים ולגבורות ה' במדבר ובכיבוש הארץ,  נכללים בברית ומחויבים לקיים אותה:  "וְלֹא אִתְּכֶם לְבַדְּכֶם אָנֹכִי כֹּרֵת אֶת הַבְּרִית הַזֹּאת וְאֶת הָאָלָה הַזֹּאת: כִּי אֶת אֲשֶׁר יֶשְׁנוֹ פֹּה עִמָּנוּ עֹמֵד הַיּוֹם לִפְנֵי ה' אֱלֹקֵינוּ וְאֵת אֲשֶׁר אֵינֶנּוּ פֹּה עִמָּנוּ הַיּוֹם" (יג-יד).**  **הברית נכרתת עם עם ישראל, אך מחייבת גם את כל אחד מן הפרטים, מתוקף היותו חלק מהעם: "פֶּן-יֵשׁ בָּכֶם שֹׁרֶשׁ פֹּרֶה רֹאשׁ וְלַעֲנָה: וְהָיָה בְּשָׁמְעוֹ אֶת-דִּבְרֵי הָאָלָה הַזֹּאת וְהִתְבָּרֵךְ בִּלְבָבוֹ לֵאמֹר שָׁלוֹם יִהְיֶה-לִּי כִּי בִּשְׁרִרוּת לִבִּי אֵלֵךְ לְמַעַן סְפוֹת הָרָוָה אֶת-הַצְּמֵאָה" (יז-יח).** |
| **ט אַתֶּם נִצָּבִים הַיּוֹם כֻּלְּכֶם לִפְנֵי ה' אֱלֹהֵיכֶם רָאשֵׁיכֶם שִׁבְטֵיכֶם זִקְנֵיכֶם וְשֹׁטְרֵיכֶם כֹּל אִישׁ יִשְׂרָאֵל:**  **י טַפְּכֶם נְשֵׁיכֶם וְגֵרְךָ אֲשֶׁר בְּקֶרֶב מַחֲנֶיךָ מֵחֹטֵב עֵצֶיךָ עַד שֹׁאֵב מֵימֶיךָ:**  **יא לְעָבְרְךָ בִּבְרִית ה' אֱלֹהֶיךָ וּבְאָלָתוֹ אֲשֶׁר ה' אֱלֹהֶיךָ כֹּרֵת עִמְּךָ הַיּוֹם:**  **יב לְמַעַן הָקִים אֹתְךָ הַיּוֹם לוֹ לְעָם וְהוּא יִהְיֶה-לְּךָ לֵאלֹהִים כַּאֲשֶׁר דִּבֶּר-לָךְ וְכַאֲשֶׁר נִשְׁבַּע לַאֲבֹתֶיךָ לְאַבְרָהָם לְיִצְחָק וּלְיַעֲקֹב:**  **יג וְלֹא אִתְּכֶם לְבַדְּכֶם אָנֹכִי כֹּרֵת אֶת-הַבְּרִית הַזֹּאת וְאֶת-הָאָלָה הַזֹּאת:**  **יד כִּי אֶת-אֲשֶׁר יֶשְׁנוֹ פֹּה עִמָּנוּ עֹמֵד הַיּוֹם לִפְנֵי ה' אֱלֹהֵינוּ וְאֵת אֲשֶׁר אֵינֶנּוּ פֹּה עִמָּנוּ הַיּוֹם:**    **טו כִּי-אַתֶּם יְדַעְתֶּם אֵת אֲשֶׁר-יָשַׁבְנוּ בְּאֶרֶץ מִצְרָיִם וְאֵת אֲשֶׁר-עָבַרְנוּ בְּקֶרֶב הַגּוֹיִם אֲשֶׁר עֲבַרְתֶּם:**  **טז וַתִּרְאוּ אֶת-שִׁקּוּצֵיהֶם וְאֵת גִּלֻּלֵיהֶם עֵץ וָאֶבֶן כֶּסֶף וְזָהָב אֲשֶׁר עִמָּהֶם:**  **יז פֶּן-יֵשׁ בָּכֶם אִישׁ אוֹ-אִשָּׁה אוֹ מִשְׁפָּחָה אוֹ-שֵׁבֶט**  **אֲשֶׁר לְבָבוֹ פֹנֶה הַיּוֹם מֵעִם ה' אֱלֹהֵינוּ לָלֶכֶת לַעֲבֹד אֶת-אֱלֹהֵי הַגּוֹיִם הָהֵם**  **פֶּן-יֵשׁ בָּכֶם שֹׁרֶשׁ פֹּרֶה רֹאשׁ וְלַעֲנָה:**  **יח וְהָיָה בְּשָׁמְעוֹ אֶת-דִּבְרֵי הָאָלָה הַזֹּאת וְהִתְבָּרֵךְ בִּלְבָבוֹ לֵאמֹר**  **שָׁלוֹם יִהְיֶה-לִּי כִּי בִּשְׁרִרוּת לִבִּי אֵלֵךְ לְמַעַן סְפוֹת הָרָוָה אֶת-הַצְּמֵאָה:**  **יט לֹא-יֹאבֶה ה' סְלֹחַ לוֹ כִּי אָז יֶעְשַׁן אַף-ה' וְקִנְאָתוֹ בָּאִישׁ הַהוּא**  **וְרָבְצָה בּוֹ כָּל-הָאָלָה הַכְּתוּבָה בַּסֵּפֶר הַזֶּה וּמָחָה ה' אֶת-שְׁמוֹ מִתַּחַת הַשָּׁמָיִם:**  **כ וְהִבְדִּילוֹ ה' לְרָעָה מִכֹּל שִׁבְטֵי יִשְׂרָאֵל כְּכֹל אָלוֹת הַבְּרִית הַכְּתוּבָה בְּסֵפֶר הַתּוֹרָה הַזֶּה:** |
| **הנחיה דידקטית:**  **בהוראת הפרק נתמקד בפסוקים ט-כ, המגדירים את  גבולות הברית ואת הכלולים בה:**   * **גם הדורות הבאים נכללים בברית ומחויבים לקיים אותה.** * **הברית נכרתת הן עם הכלל והן עם הפרטים שבאומה.**     **נבחן היטב את הפסוקים:**   * **עם מי נכרתת הברית בפסוקים ט-יד? מיהם הכלולים בברית?** * **מה פשר המילים "לעברך בברית ה' אלוקיך"?** * **מה תוכנה של הברית? מה נותן לה תוקף?**      * **מהו החשש העולה מפסוקים טו-כ?** * **מדוע נוצר חשש כזה דווקא עם הכניסה לארץ?** * **מה משמעות הכינוי " שֹׁרֶשׁ פֹּרֶה רֹאשׁ וְלַעֲנָה"?** |
| **עיון בפרשנים** |
| **רש"י**  **(ט) אתם נצבים - מלמד שכנסם משה לפני הקב"ה ביום מותו להכניסם בברית:**  **(יד) ואת אשר איננו פה - ואף עם דורות העתידים להיות:**  **(יז) פן יש בכם - שמא יש בכם:**  **אשר לבבו פנה היום - מלקבל עליו הברית:**  **שרש פרה ראש ולענה - שרש מגדל עשב מר כגידין, שהם מרים, כלומר מפרה ומרבה רשע בקרבכם:**  **(יח) והתברך בלבבו - לשון ברכה, יחשוב בלבו ברכת שלום לעצמו לאמר, לא יבואוני קללות הללו, אך שלום יהיה לי:**    **רש"ר הירש (ט-י)**  **פסוקים ט-יד באים לשלול את התפיסה המוטעית, כאילו התחייבות הברית לקיום התורה מוגבלת רק למעמדות ודורות מסוימים או לזמן מסוים. אכן הברית והאלה חלות על כל הנמנים עם ישראל ועל כל הדורות הבאים. פסוקים טו-כ באים למנוע את הטעות, כאילו הודעות הברכות והקללות נותנות את דעתן רק לבגידת האומה, ואילו היחיד יכול לכתוב כתב שחרור לעצמו כדי לחיות בניגוד לתורה, ובלבד שהכלל שומר על נאמנותו לה' ותורתו. היה צורך לתת את הדעת לטעות מסוכנת זו לאור דברי פרק כז שנאמרו בפרוס התקופה שכלל העם ייפרד בה לפרטים המתיישבים בארץ כיחידים, ולצורך אותה תקופה הרי הוא מבטא את העריבות ההדדית של כל ישראל להקמת התורה ולקיום מצוותיה.**   * **הפסוקים מתייחסים לשתי טעויות, ומזהירים מהן.** * **הרש"ר הירש מסביר מדוע הטעות השנייה הופכת לרלוונטית דווקא עם הכניסה לארץ.** |

|  |
| --- |
| **פרשת התשובה** |
| בסמוך לכריתת הברית, 'מגלה' לנו התורה את מתנת התשובה. רש"י לתחילת הפרשה  (דברים כט, ט) מביא את מדרש חז"ל: "למה נסמכה פרשת אתם ניצבים לקללות? לפי ששמעו ישראל מאה קללות חסר שתים, חוץ ממ"ט שבתורת כוהנים, הוריקו פניהם, ואמרו: מי יוכל לעמוד באלו? התחיל משה לפייסם: 'אתם נצבים היום', הרבה הכעסתם למקום ולא עשה אתכם כלייה והרי אתם קיימים לפניו". ברוחו של המדרש, נוכל להמשיך הלאה, גם אל פרשת התשובה, ולהבין אותה בהקשרה: גם אחרי התיאור הקשה של הגלות שהובא בסוף פרק כט - "וַיִּתְּשֵׁם ה' מֵעַל אַדְמָתָם בְּאַף וּבְחֵמָה וּבְקֶצֶף גָּדוֹל וַיַּשְׁלִכֵם אֶל-אֶרֶץ אֲחֶרֶת כַּיּוֹם הַזֶּה" עדיין לא ננעלו השערים, והאפשרות לשוב בתשובה , להיגאל  ולשוב, קיימת ועומדת.  רעיון התשובה משלים את כריתת הברית אך גם חורג ממנו: הברית היא חוזה משפטי שתנאיו ברורים ומוגדרים. ראינו שהפסוקים מגדירים את החייבים בברית, ואת מה שיקרה אם תופר הברית. לעומתה, התשובה היא ההזדמנות הנוספת, הבלתי-צפויה, שניתנת בניגוד לכללים המשפטיים ה"יבשים", ובהתאמה לכך מחברת אותנו שוב לעולם הרגש אותו הכרנו בפרשת 'שמע': "וריחמך", "לאהבה את ה' אלוקיך בכל לבבך ובכל נפשך" ,"לשוש עליך לטוב". |
| א וְהָיָה כִי יָבֹאוּ עָלֶיךָ כָּל-הַדְּבָרִים הָאֵלֶּה הַבְּרָכָה וְהַקְּלָלָה אֲשֶׁר נָתַתִּי לְפָנֶיךָ  וַהֲשֵׁבֹתָ אֶל לְבָבֶךָ בְּכָל הַגּוֹיִם אֲשֶׁר הִדִּיחֲךָ ה' אֱלֹהֶיךָ שָׁמָּה:  ב וְשַׁבְתָּ עַד ה' אֱלֹהֶיךָ וְשָׁמַעְתָּ בְקֹלוֹ  כְּכֹל אֲשֶׁר-אָנֹכִי מְצַוְּךָ הַיּוֹם אַתָּה וּבָנֶיךָ בְּכָל-לְבָבְךָ וּבְכָל-נַפְשֶׁךָ:  ג וְשָׁב ה' אֱלֹהֶיךָ אֶת שְׁבוּתְךָ וְרִחֲמֶךָ וְשָׁב וְקִבֶּצְךָ מִכָּל הָעַמִּים אֲשֶׁר הֱפִיצְךָ ה' אֱלֹהֶיךָ שָׁמָּה:  ד אִם יִהְיֶה נִדַּחֲךָ בִּקְצֵה הַשָּׁמָיִם מִשָּׁם יְקַבֶּצְךָ ה' אֱלֹהֶיךָ וּמִשָּׁם יִקָּחֶךָ:  ה וֶהֱבִיאֲךָ ה' אֱלֹהֶיךָ אֶל הָאָרֶץ אֲשֶׁר יָרְשׁוּ אֲבֹתֶיךָ וִירִשְׁתָּהּ וְהֵיטִבְךָ וְהִרְבְּךָ מֵאֲבֹתֶיךָ:  ו וּמָל ה' אֱלֹהֶיךָ אֶת לְבָבְךָ וְאֶת לְבַב זַרְעֶךָ לְאַהֲבָה אֶת ה' אֱלֹהֶיךָ בְּכָל לְבָבְךָ וּבְכָל נַפְשְׁךָ לְמַעַן חַיֶּיךָ:  ז וְנָתַן ה' אֱלֹהֶיךָ אֵת כָּל הָאָלוֹת הָאֵלֶּה עַל אֹיְבֶיךָ וְעַל שׂנְאֶיךָ אֲשֶׁר רְדָפוּךָ:  ח וְאַתָּה תָשׁוּב וְשָׁמַעְתָּ בְּקוֹל ה' וְעָשִׂיתָ אֶת כָּל מִצְוֹתָיו אֲשֶׁר אָנֹכִי מְצַוְּךָ הַיּוֹם:  ט וְהוֹתִירְךָ ה' אֱלֹהֶיךָ בְּכֹל מַעֲשֵׂה יָדֶךָ בִּפְרִי בִטְנְךָ וּבִפְרִי בְהֶמְתְּךָ וּבִפְרִי אַדְמָתְךָ לְטֹבָה  כִּי יָשׁוּב ה' לָשׂוּשׂ עָלֶיךָ לְטוֹב כַּאֲשֶׁר-שָׂשׂ עַל-אֲבֹתֶיךָ:  י כִּי תִשְׁמַע בְּקוֹל ה' אֱלֹהֶיךָ לִשְׁמֹר מִצְוֹתָיו וְחֻקֹּתָיו הַכְּתוּבָה בְּסֵפֶר הַתּוֹרָה הַזֶּה  כִּי תָשׁוּב אֶל ה' אֱלֹהֶיךָ בְּכָל לְבָבְךָ וּבְכָל נַפְשֶׁךָ: |
| **נתבונן בפשט הפסוקים:**   * מהי המילה החוזרת (מילה מנחה) בפרק? מהן ההוראות השונות שלה? מה נוכל ללמוד ממנה על הרעיון המרכזי של הפרק? * הפסוקים מתארים שני תהליכים: תשובה וגאולה.   מהם שלבי התשובה? כיצד היא מתעצמת?  מהם שלבי הגאולה?  מהו היחס בין תשובה לבין גאולה- מה קודם למה? |
| **עיון בפרשנים** |
| **הנחיה דידקטית**  אנו פותחים את העיון הפרשני בדבריו של בעל עקדת יצחק, שיש בו מבט-על  - התלמידים אינם נדרשים ללמוד את דבריו בלשונם. בעל עקידת יצחק מתייחס לשאלות: מה קודם למה, תשובת ישראל אל הקב"ה או שיבת הקב"ה אל עמו? ומה פשר החזרות בכתוב – אם כבר שבו אל ה' בתחילת הקטע, מה פשר השיבה אל ה' בהמשכו?  בתשובתו הוא מתאר תהליך מדורג, שבו כל התקדמות בתשובה, ולו התקדמות קטנה, מביא לסיוע עצום מצדו של הקב"ה.  התלמידים צריכים להבחין בתהליך הכפול בפסוקים (בלשונה של נחמה ליבוביץ': "רואים אנו כיצד התנועה ההדדית שבה וחוזרת: מלמטה למעלה, מלמעלה למטה, ושוב מלמטה למעלה, שנית מלמעלה למטה, ושוב מלמטה למעלה"), ובאופן בו מתבטא המדרש "פתחו לי פתח כחודו של מחט ואני אפתח לכם פתח כפתחו של אולם" (שהש"ר ה' ב') בפשט הפסוקים.  לעיון נוסף: [גליונות נחמה](http://www.nechama.org.il/pages/546.html), ניצבים, תשי"ח |
| **ר' יצחק עראמה  (בחיבורו עקידת יצחק):**    ...כאשר יימצאו [בגלות] בעוצם החולשה והתיעוב, אתה מוצא שהוא מקדים התשובה באומרו: "ושבת עד ה' אלוקיך",  סמך ליה גאולה באומרו: "ושב ה' אלוקיך את שבותך";  ואחרי גאולה – תשובה, כמו שנאמר: "ואתה תשוב ושמעת בקול ה' ";  ואחר התשובה השנית תוספת טובה – גאולה, במה שאמר: "והותירך ה' בכל מעשה ידך";  ואחרי כן תשובה יותר חזקה, במה שאמר: "כי תשוב אל ה' אלוקיך בכל לבבך ובכל נפשך".  והכוונה - כי בהיותם שם בחולשתם בארצות אויביהם  לא ייעזבו אל הרפיון ואל החולשה עד שיוציאו הפעולות חלושות כפי כוחם,  כי חולשת הפעולות על הדרך ההיא תחליש הכוח יותר,  וחולשת הכוחות יותר תחליש הפעולות, עד שתאבדו לגמרי.    אבל התחזקו בכם בהיותכם בחולשתכם להתחיל התחלת מה,  במה שתתעוררו לשוב "אליו" ולשמוע בכולו "ככל אשר אנוכי מצווך היום אתה ובניך בכל לבבך ובכל נפשך";  לפחות תהיה השמיעה ברצון ובאוות נפש עם שהמעשים לא יוכלו להיות שלימים, בהיותכם תחת עול הכותים,  אבל תתחזקו כפי היכולת ועוד מעט...    והנה זהו באמת התחלת התשובה שאמר עליה:  "והשבות אל לבבך בכל הגויים אשר הדיחך ה' אלוקיך שמה ושבת עד ה' אלוקיך",  **כי אפילו בהיות עולם על צווארך למשא כבד, ראוי שתשיב אל לבבך אלו הטענות ותתחזק להתחיל בתשובה מעוני,**  **כי הנה אם אתה פותח בחודה של מחט, הנה הוא יפתח לך כפתחו של אולם**: "ושב ה' אלוקיך את שבותך ורחמך ושב וקבצך מכל העמים... אם יהיה נדחך בקצה השמים משם יקבצך ה' אלוקיך ומשם יקחך והביאך ה' אלוקיך אל הארץ...",  כי הוא יסיר עולם מעליך, כי תתקרב למעלה  ולמטה. |

|  |
| --- |
| **פסוקים יא-יד: הדרך לקיום 'המצווה הזאת'** |
| יא כִּי הַמִּצְוָה הַזֹּאת אֲשֶׁר אָנֹכִי מְצַוְּךָ הַיּוֹם  לֹא נִפְלֵאת הִוא מִמְּךָ וְלֹא רְחֹקָה הִוא:  יב לֹא בַשָּׁמַיִם הִוא לֵאמֹר מִי יַעֲלֶה לָּנוּ הַשָּׁמַיְמָה וְיִקָּחֶהָ לָּנוּ וְיַשְׁמִעֵנוּ אֹתָהּ וְנַעֲשֶׂנָּה:  יג וְלֹא מֵעֵבֶר לַיָּם הִוא לֵאמֹר מִי יַעֲבָר-לָנוּ אֶל-עֵבֶר הַיָּם וְיִקָּחֶהָ לָּנוּ וְיַשְׁמִעֵנוּ אֹתָהּ וְנַעֲשֶׂנָּה:  יד כִּי-קָרוֹב אֵלֶיךָ הַדָּבָר מְאֹד בְּפִיךָ וּבִלְבָבְךָ לַעֲשׂתוֹ: |
| נדייק בפסוקים:   * מהי 'המצווה הזאת'? * מהי הטענה מולה מתמודדת התורה? |
| **עיון בפרשנים** |
| **רמב"ן (יא)**:  "וטעם **כי המצוה הזאת** - **על כל התורה כולה**.  **והנכון**, כי על כל התורה יאמר (לעיל ח, א) ['כל המצוה אשר אנכי מצוך היום'],  אבל [המצוה הזאת] **על התשובה** הנזכרת, כי 'והשבות אל לבבך' (בפסוק א) 'ושבת עד ה' אלהיך' (בפסוק ב) מצווה שיצווה אותנו לעשות כן... והטעם, לאמר כי אם יהיה נדחך בקצה השמים ואתה ביד העמים תוכל לשוב אל ה' ולעשות ככל אשר אנכי מצוך היום, כי אין הדבר נפלא ורחוק ממך אבל קרוב אליך מאד לעשותו בכל עת ובכל מקום..."   * איזו מצוה לומד רמב"ן מהכתובים? * **5 יחל** - מהן שתי האפשרויות המובאות בדברי הרמב"ן להבנת הכתוב "המצווה הזו"? |
|  |
| **פסוקים טו-כ: "ובחרת בחיים"** |
| טו רְאֵה נָתַתִּי לְפָנֶיךָ הַיּוֹם אֶת-הַחַיִּים וְאֶת-הַטּוֹב וְאֶת-הַמָּוֶת וְאֶת-הָרָע:  טז אֲשֶׁר אָנֹכִי מְצַוְּךָ הַיּוֹם לְאַהֲבָה אֶת-ה' אֱלֹהֶיךָ לָלֶכֶת בִּדְרָכָיו וְלִשְׁמֹר מִצְוֹתָיו וְחֻקֹּתָיו וּמִשְׁפָּטָיו  וְחָיִיתָ וְרָבִיתָ וּבֵרַכְךָ ה' אֱלֹהֶיךָ בָּאָרֶץ אֲשֶׁר-אַתָּה בָא-שָׁמָּה לְרִשְׁתָּהּ:  יז וְאִם-יִפְנֶה לְבָבְךָ וְלֹא תִשְׁמָע וְנִדַּחְתָּ וְהִשְׁתַּחֲוִיתָ לֵאלֹהִים אֲחֵרִים וַעֲבַדְתָּם:  יח הִגַּדְתִּי לָכֶם הַיּוֹם כִּי אָבֹד תֹּאבֵדוּן לֹא-תַאֲרִיכֻן יָמִים עַל-הָאֲדָמָה אֲשֶׁר אַתָּה עֹבֵר אֶת-הַיַּרְדֵּן לָבוֹא שָׁמָּה לְרִשְׁתָּהּ:  יט הַעִדֹתִי בָכֶם הַיּוֹם אֶת-הַשָּׁמַיִם וְאֶת-הָאָרֶץ  הַחַיִּים וְהַמָּוֶת נָתַתִּי לְפָנֶיךָ הַבְּרָכָה וְהַקְּלָלָה וּבָחַרְתָּ בַּחַיִּים לְמַעַן תִּחְיֶה אַתָּה וְזַרְעֶךָ:  כ לְאַהֲבָה אֶת-ה' אֱלֹהֶיךָ לִשְׁמֹעַ בְּקֹלוֹ וּלְדָבְקָה-בוֹ  **כִּי הוּא חַיֶּיךָ וְאֹרֶךְ יָמֶיךָ לָשֶׁבֶת עַל-הָאֲדָמָה אֲשֶׁר נִשְׁבַּע ה' לַאֲבֹתֶיךָ לְאַבְרָהָם לְיִצְחָק וּלְיַעֲקֹב לָתֵת לָהֶם:** |
| נתבונן בפסוקים:   * מהן שתי האפשרויות המוצבות זו כנגד זו? * מהי המילה המנחה, האם המשמעות שלה זהה בכל הופעותיה?   מהי תרומתה להבנת הרעיון המרכזי בפסוקים? |
| **עיון בפרשנים** |
| **רש"י**  **(טו) את החיים ואת הטוב -**  זה תלוי בזה, אם תעשה טוב הרי לך חיים.  ואם תעשה רע הרי לך המוות. והכתוב מפרש והולך היאך:  (טז) **אשר אנכי מצוך היום לאהבה** – הרי "הטוב",  ובו תלוי – **וחיִיתָ ורבִיתָ** – הרי "החיים".  (יז) **ואם יפנה לבבך** – הרי "הרע".  (יח) **כי אָבֹד תֹּאבדון** – הרי "המוות". |
| הנחיה: ע"פ פירוש רש"י: הטוב- **עשיית** הטוב, הרע- **עשיית** הרע.  עשיית 'הטוב' מביאה ל'חיים' ועשיית 'הרע' מביאה ל'מות' – לאבדון. |

|  |
| --- |
| **ובחרת בחיים למען תחיה - לתלמידי חמש יחידות** |
| "וּבָחַרְתָּ בַּחַיִּים - לְמַעַן תִּחְיֶה..." (יט)  בעל **העמק דבר**:  "פלא לפרש פסוק זה: האין שייך לומר: תעשה כן, כדי שיהיה כן?  הרי אם הוא עומד על סעפי הספק אם לבחור בחיים או במות, אי אפשר להגיד עצה לבחור בחיים כך: שיחיה!" |

|  |
| --- |
| **פרשת הקהל** |
| מעמד הקהל, המתקיים אחת לשבע שנים, הוא האמצעי המחבר גם את הדורות הבאים, "וְאֵת אֲשֶׁר אֵינֶנּוּ פֹּה עִמָּנוּ הַיּוֹם" (כט, יד) אל עוצמתה של הברית. המעמד מתקיים במעמד ראשי העם, ובו דווקא המלך- המנהיג "הארצי" (ולא הכהן הגדול או ראש הסנהדרין) -  הוא הקורא את דבר התורה באזני העם - אנשים נשים וטף. מטרת המעמד היא לא בהכרח קוגניטיבית- הוספת ידע, אלא יצירת הזיקה הנפשית ועצמת המימד החוויתי של החיבור אל דברי התורה, בבחינת 'מעמד הר סיני' נוסף. |
| ט וַיִּכְתֹּב משֶׁה אֶת-הַתּוֹרָה הַזֹּאת  וַיִּתְּנָהּ אֶל-הַכֹּהֲנִים בְּנֵי לֵוִי הַנֹּשְׂאִים אֶת-אֲרוֹן בְּרִית ה' וְאֶל-כָּל-זִקְנֵי יִשְׂרָאֵל:  י וַיְצַו משֶׁה אוֹתָם לֵאמֹר  מִקֵּץ שֶׁבַע שָׁנִים בְּמֹעֵד שְׁנַת הַשְּׁמִטָּה בְּחַג הַסֻּכּוֹת:  יא בְּבוֹא כָל יִשְׂרָאֵל לֵרָאוֹת אֶת פְּנֵי ה' אֱלֹהֶיךָ בַּמָּקוֹם אֲשֶׁר יִבְחָר  תִּקְרָא אֶת הַתּוֹרָה הַזֹּאת נֶגֶד כָּל-יִשְׂרָאֵל בְּאָזְנֵיהֶם:  יב הַקְהֵל אֶת-הָעָם הָאֲנָשִׁים וְהַנָּשִׁים וְהַטַּף וְגֵרְךָ אֲשֶׁר בִּשְׁעָרֶיךָ  לְמַעַן יִשְׁמְעוּ וּלְמַעַן יִלְמְדוּ וְיָרְאוּ אֶת-ה' אֱלֹהֵיכֶם וְשָׁמְרוּ לַעֲשׂוֹת אֶת-כָּל-דִּבְרֵי הַתּוֹרָה הַזֹּאת:  יג וּבְנֵיהֶם אֲשֶׁר לֹא-יָדְעוּ יִשְׁמְעוּ וְלָמְדוּ לְיִרְאָה אֶת ה' אֱלֹהֵיכֶם כָּל-הַיָּמִים אֲשֶׁר אַתֶּם חַיִּים עַל-הָאֲדָמָה  אֲשֶׁר אַתֶּם עֹבְרִים אֶת-הַיַּרְדֵּן שָׁמָּה לְרִשְׁתָּהּ: |
| **נתבונן בפשט הפסוקים:**  משה מצווה על כינוס שיתקיים "במקום אשר יבחר":   * מתי יתקיים הכינוס? * מי יהיה נוכח בו? * מה תוכנו? * מה מטרתו? |
| **עיון במקורות** |
| **רש"י**  **(י) מקץ שבע שנים -**בשנה ראשונה של שמיטה- בשמינית.  ולמה קורא אותה "שנת השמיטה"? שעדיין שביעית נוהגת בה בקציר של שביעית היוצא למוצאי שביעית:    **משנה, סוטה, פרק ז משנה ו':**  פרשת המלך כיצד:  מוצאי יום טוב הראשון של חג, בשמיני במוצאי שביעית, עושין לו בימה של עץ בעזרה, והוא יושב עליה  שנאמר "מקץ שבע שנים, במועד שנת השמיטה--בחג הסוכות.  בבוא כל ישראל, ליראות . . ." (דברים לא,י-יא).  וחזן הכנסת נוטל ספר תורה, ונותנו לראש הכנסת, וראש הכנסת נותנו לסגן, והסגן נותנו לכוהן גדול, וכוהן גדול נותנו למלך והמלך עומד ומקבל, וקורא יושב...  וקורא מתחילת "אלה הדברים" (דברים א,א) ועד "שמע" (דברים ו,ד), ו"שמע", "והיה, אם שמוע תשמעו" (דברים יא,יג),  "עשר תעשר" (דברים יד,כב), ו"כי תכלה לעשר" (דברים כו,יב), ברכות וקללות עד שהוא גומר את כולם..."     * מתוך פירוש רש"י ודברי המשנה נברר את פרטי המצווה: המועד, הנוכחים, תוכן המעמד. |
| **טעמה של מצוות הקהל** |
| מהו הטעם העולה מן הפסוקים עצמם? |
| **רמב"ם: הלכות חגיגה, פרק ג' הלכות ו-ז:**  ו  הקריאה והברכות בלשון הקודש, שנאמר "תקרא את התורה הזאת" (דברים לא, יא)--בלשונה, אף על פי שיש שם לעוזות [אנשים שאינם מבינים עברית]. וגרים שאינם מכירים, חייבין להכין ליבם, ולהקשיב אוזנם לשמוע באימה ויראה וגילה ברעדה, **כיום שניתנה בו בסיני.**  ז  אפילו חכמים גדולים שיודעים כל התורה כולה, **חייבין לשמוע בכוונה גדולה יתרה.**  **ומי שאינו יכול לשמוע--מכוון ליבו לקריאה זו, שלא קבעה הכתוב אלא לחזק דת האמת;**  **ויראה עצמו כאילו עתה נצטווה בה, ומפי הגבורה שומעה--שהמלך שליח הוא, להשמיע דברי האל.**    **העשרה למורה - להבנת דברי הרמב"ם**  "אין כל ספק כי הרמב"ם רואה במצוות הקהל טקס של חידוש ברית סיני. הוא אומר זאת פעמיים בדבריו: "חייבין להכין לבם ולהקשיב אוזנם... כיום שניתנה בו בסיני"; "ויראה עצמו כאילו עתה נצטווה בה ומפי הגבורה שומעה, שהמלך שליח הוא להשמיע דברי הא-ל". המלך הקורא בתורה, הרי הוא כמשה המשמיע באוזני ישראל את דבר ה', והמעמד כולו הוא אפוא מעין חזרה על מעמד נתינת התורה בהר סיני.  לתפיסה עקרונית זו של מצוות הקהל ישנה השלכה יסודית אחת: **הנוכחות במעמד הקהל לא נועדה להרבות ידע כי אם להעמיק חוויה.**חוויה זו אינה מחייבת דווקא הבנה של הדברים הנקראים מפי המלך, אלא התכוננות נפשית והפנמה של גודל המשמעות של המעמד הזה". [("הקהל",](http://www.daat.ac.il/daat/tanach/samet2/22-2.htm) הרב אלחנן סמט)    הרב סמט מצטט דרשה של הרב הרצוג זצ"ל, בו הוא מסביר כי הבסיס לדברי הרמב"ם הוא הדמיון הלשוני הנרחב בין מצוות הקהל לבין מעמד הר סיני (דברים ד'):   |  |  | | --- | --- | | **פרשת ואתחנן (ד, י) - מעמד הר חורב** | **פרשת וילך (לא, יב-יג) - מצות הקהל** | | **הקהל**לי **את העם ואשמִעם** את דברַי | **הקהל את העם**... למען **ישמעו** | | אשר **ילמדון ליראה אתי** | ולמען **ילמדו ויראו את ה'**א-להיכם... | | **כל הימים אשר הם חיים על האדמה** | **ובניהם**... ישמעו **ולמדו** ליראה... | | ואת **בניהם ילמדון**. | **כל הימים אשר אתם חיים על האדמה**... |     והוא מוסיף וכותב:  "מהקבלה מאלפת זו יש ללמוד כי אף מעמד הר חורב נערך בציווי 'הקהל', וכמו כן - שמטרותיה של ההתגלות בהר חורב היו כמטרותיה של קריאת התורה במעמד הקהל: לא כל כך עצם הדברים שייאמרו במעמדות הללו, אלא בעיקר החוויה המעצבת שבהם, המביאה את הנוכחים בהם ליראה את ה'". (שם). |